D'acord amb els diferents canvis normatius, d'organització i de funcions del Comitè d'experts en formació de recursos humans en l'àmbit dels serveis socials al llarg dels darrers anys, i per tal de donar-li un caire més acord amb el desplegament de la Llei 12/2007, d'11 d'octubre, de serveis socials, es deroga l'Ordre de 17 de setembre de 1990, de creació del Comitè d'experts en formació de recursos humans en l'àmbit dels serveis socials i les seves successives modificacions previstes en l'Ordre de 2 de juny de 1994 i l'Ordre de 26 de juny de 1997, i es dóna pas a una nova Ordre amb una visió més amplia del concepte de serveis socials.
La Llei 12/2007, d'11 d'octubre, de serveis socials, en el seu article 79.3, estableix que la Generalitat pot crear centres i organismes especialitzats en matèria de formació i recerca en serveis socials i pot actuar de manera coordinada amb les universitats i els centres de formació i recerca de Catalunya, a fi de desenvolupar i gestionar les actuacions que estableix aquest article i, especialment, els plans de formació i recerca.
És en aquest marc de referència que el Comitè d'expertes i experts en formació en l'àmbit de l'acció social vol ser el referent a Catalunya i alhora esdevenir un instrument per al foment de l'excel·lència en l'exercici professional en l'àmbit de l'acció social.
Atès el Decret 421/2006, de 28 de novembre, de creació, denominació i determinació de l'àmbit de competències dels departaments de l'Administració de la Generalitat de Catalunya; el Decret 572/2006, de 19 de desembre, de reestructuració parcial del Departament d'Acció Social i Ciutadania, i la resta de reglaments de reestructuració vigents;
D'acord amb la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,
El Comitè d'expertes i experts en formació en l'àmbit de l'acció social es configura com a òrgan col·legiat, adscrit a la Secretaria General del departament competent en matèria d'acció social, amb funcions d'assessorament en la definició dels programes de formació dels i les professionals en l'àmbit de l'acció social.
Aquest Comitè actua també en l'estudi i observació de l'evolució de les professions en aquest camp d'actuació, tant pel que fa a la formació com a les competències professionals, condicionades pels canvis demogràfics, econòmics i socioculturals, així com per l'evolució dels entorns institucionals i de les organitzacions.
El Comitè d'expertes i experts en formació en l'àmbit de l'acció social tindrà la composició següent:
Presidència: la persona titular de la Secretaria General del departament competent en matèria d'acció social.
Vicepresidència: la persona titular del Gabinet Tècnic del departament competent en matèria d'acció social.
Secretaria: una persona funcionària adscrita al Gabinet Tècnic del departament competent en matèria d'acció social.
Vocals: fins a un màxim de 25 vocals provinents de:
a) Administració de la Generalitat:
1 persona representant de l'àmbit de l'educació.
1 persona representant de l'àmbit de les qualificacions professionals.
1 persona representant de l'àmbit de treball.
1 persona representant de l'àmbit de la salut.
3 persones representants de l'àmbit dels serveis socials i drets de ciutadania.
Les persones designades en representació de l'Administració de la Generalitat tindran, com a mínim, el rang de subdirector o subdirectora general o assimilat i seran designades per la persona titular de la Secretaria General dels Departaments corresponents als àmbits esmentats.
Una persona representant per cadascuna de les universitats catalanes amb estudis específics vinculats a l'àmbit de l'acció social.
c) Altres persones de reconeguda competència en l'àmbit de la formació i l'acció social, nomenades per la presidència del Comitè d'expertes i experts en formació en l'àmbit de l'acció social, per un sol plenari, en funció dels temes de l'ordre del dia a tractar en el ple i amb un màxim 4 vocals per sessió.
La composició i posterior renovació de les persones membres del Comitè d'expertes i experts en formació en l'àmbit de l'acció social respondrà a criteris de participació paritària de dones i homes.
Els i les vocals del punt b) els nomenarà la persona titular de la Secretaria General del departament competent en matèria d'acció social, per un període de quatre anys, escollits entre la terna proposada per cada universitat, amb l'objectiu d'equilibrar al màxim la presència de les diferents escoles i facultats implicades en la formació dels professionals de l'acció social.
A les sessions assistiran, per convocatòria de la presidència i amb funcions assessores, els tècnics i tècniques que siguin convenients per al desenvolupament dels assumptes previstos en l'ordre del dia.
La persona titular de la presidència designarà la persona que l'ha de substituir en cas d'absència, i en cas de manca d'aquesta designació, la presidència serà substituïda d'acord amb el que estableix l'article 28.2 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya.
Seran funcions del Comitè d'expertes i experts en formació en l'àmbit de l'acció social:
a) Vetllar per l'adaptació de les professions de l'àmbit de l'acció social, tant pel que fa a la formació com al contingut de les competències professionals requerides, d'acord amb els canvis demogràfics, econòmics i socials, així com amb l'evolució dels entorns institucionals i de les organitzacions.
b) Fomentar el coneixement i reconeixement de la societat en relació amb les professions vinculades a l'àmbit de l'acció social.
c) Elevar propostes als ens responsables de la formació del personal dedicat als serveis socials, en particular, i a l'àmbit de l'acció social, en general, sobre els criteris i les prioritats en aquesta matèria.
d) Realitzar propostes de modificació i adaptació de programes docents corresponents als diferents perfils professionals dedicats a l'àmbit de l'acció social, per tal d'adequar els seus continguts als objectius i les prioritats establertes en la planificació de serveis.
e) Formular propostes de coordinació entre les diferents institucions i entitats dedicades a la formació del personal de l'àmbit de serveis socials i de l'acció social.
f) Promoure la innovació pedagògica per tal d'aconseguir l'evolució continuada de les capacitats de formació, reciclatge i perfeccionament dels professionals de l'àmbit de l'acció social.
g) Avaluar i fer el seguiment dels programes de formació del personal dels serveis socials proposats per la Generalitat de Catalunya, així com tots aquells vinculats a l'àmbit de l'acció social.
h) Emetre informes sobre els criteris que caldrà tenir en compte per al reconeixement i l'acreditació d'institucions dedicades a la formació de professionals de l'àmbit de l'acció social.
i) Acreditar el contingut i la durada d'aquelles activitats formatives determinades per aquest Comitè.
j) Aprovar les propostes sobre perfils professionals en l'àmbit de l'acció social, elaborats en els diferents seminaris de treball constituïts amb aquest objectiu per professionals amb experiència en les funcions del perfil professional proposat.
k) Revisar i aprovar les propostes d'actualització dels perfils professionals aprovats amb anterioritat per tal d'adaptar-los a l'evolució de les necessitats socials.
l) Avaluar i fer el seguiment del que estableix el Pla estratègic de serveis socials pel que fa a la formació dels recursos humans en serveis socials.
m) Informar al Consell General de Serveis Socials sobre matèria docent relacionada amb l'àmbit de l'acció social, quan escaigui.
n) Elaborar un Pla quadriennal d'actuacions que tindrà en compte les activitats formatives organitzades en matèria de polítiques transversals de la Generalitat.
o) Elevar anualment una memòria de les seves actuacions a la persona titular del departament competent en matèria d'acció social.
p) Fer altres actuacions encomanades pel departament competent en matèria d'acció social.
Les línies fonamentals d'actuació queden definides d'acord amb els plans estratègics i els plans sectorials en l'àmbit de l'acció social, així com els d'àmbit transversal, aprovats pel Govern de la Generalitat.
El Comitè d'expertes i experts en formació en l'àmbit de l'acció social es reunirà en ple, com a mínim, una vegada a l'any.
D'acord amb les seves funcions es crearan grups de treball i espais de debat i reflexió sobre la formació i la professionalització en l'àmbit de l'acció social.
La periodicitat de convocatòria d'aquests grups de treball i espais de debat anirà en funció del pla de treball quadriennal d'actuacions aprovat pel Comitè d'expertes i experts en formació en l'àmbit de l'acció social.
El Comitè d'expertes i experts en formació en l'àmbit de l'acció social fixarà les seves normes de funcionament que s'ajustaran al que disposen la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i la Llei 30/1992, de 26 de novembre, de règim jurídic de les administracions públiques i del procediment administratiu comú, pel que fa al funcionament dels òrgans col·legiats.
Indemnitzacions i drets d'assistència
Les persones que constitueixen el Comitè d'expertes i experts en formació en l'àmbit de l'acció social, així com les que coordinen els grups de treball i espais de debat que no sigui personal al servei de l'Administració de la Generalitat de Catalunya, podran percebre les indemnitzacions i drets d'assistència a les sessions que són convocades.
La categoria establerta per aquest òrgan col·legiat serà la tercera segons la classificació acordada pel Govern de la Generalitat en data 21 de gener de 1994, de drets d'assistència per la concurrència a reunions d'òrgans col·legiats de l'Administració de la Generalitat.
Queda derogada l'Ordre de 17 de setembre de 1990, de creació del Comitè d'experts en formació de recursos humans en l'àmbit dels serveis socials, l'Ordre de 2 de juny de 1994, per la qual es dóna nova redacció de l'Ordre de 17 de setembre de 1990, de creació del Comitè d'experts en formació de recursos humans en l'àmbit dels serveis socials i l'Ordre de 26 de juny de 1997, de modificació de l'anterior Ordre de 2 de juny de 1994.
Disposició final.1 La Secretaria General del departament competent en matèria d'acció social durà a terme les actuacions necessàries per la constitució formal del Comitè d'expertes i experts en formació en l'àmbit de l'acció social en el termini màxim de tres mesos a comptar des de la publicació d'aquesta Ordre al Diari Oficial de la Generalitat de Catalunya..2 Aquesta Ordre entrarà en vigor a l'endemà de la seva publicació al Diari Oficial de la Generalitat de Catalunya.